Topplið úrvalsdeildar kvenna í körfubolta töpuðu bæði í gærkvöld þegar heil umferð fór fram í deildinni. Botnlið KR vann aðeins annan sigur sinn í deildinni.
KR sótti Keflavík heim og hafði frækinn sex stiga sigur, en Keflavík sat ásamt Val í efsta sæti deildarinnar fyrir leikinn. KR vann 81-75. KR situr þó enn á botninum en Keflavík er áfram ásamt Val í efsta sæti því Valur tapaði líka í gærkvöldi. Valskonur sóttu Breiðablik heim í Smárann og sigraði Breiðablik með 74 stigum gegn 69. Breiðablik er í 6. og þriðja neðsta sæti, sex stigum á undan KR og Snæfelli en Snæfell tapaði gegn Fjölni í gærkvöldi, 79-71. Toppbaráttan harðnaði í gærkvöldi því Haukar eru nú aðeins tveimur stigum á eftir Val og Keflavík eftir 73-69 sigur á Skallagrími. Sjö umferðir eru eftir af deildarkeppninni og verður framhaldið því spennandi.
Spennan er ekki síðri í úrvalsdeild karla í handbolta þar sem þrír leikir voru í gærkvöldi. ÍBV lagði Val að Hlíðarenda í spennandi leik, 29-28, þar sem Hákon Daði Styrmisson skoraði sigurmark Eyjamanna úr víti þegar leiktíminn var liðinn. Þá sótti Afturelding tvö stig á Selfoss með 26-23 sigri og Þór Akureyri náði í dýrmæt stig í fallbaráttunni með 28-25 sigri á stigalausum ÍR-ingum. Haukar eru með 4 stiga forskot á FH í efsta sæti en svo er hart barist þar fyrir aftan. Munar aðeins fimm stigum á FH í öðru sæti og Fram í því níunda. Á botninum er svo ÍR án stiga, Þór er með 6 stig í hinu fallsætinu, fjórum stigum á eftir Gróttu.
16-liða úrslitum Meistaradeildar Evrópu í fótbolta lauk í gærkvöldi með tveimur leikjum. Chelsea sigraði Atletico Madrid 2-0 og 3-0 samanlagt eftir 1-0 sigur í fyrri leiknum. Bayern München vann Lazio 2-1 og eftir 4-1 sigur í fyrri leiknum 6-1 samanlagt. Dregið verður í fjórðungsúrslitin á morgun en þar verða í pottinum ensku liðin Chelsea, Liverpool og Manchester City, þýsku liðin Bayern München og Dortmund og svo PSG, Porto og Real Madrid.
Erlendir fjölmiðlar greina frá því að Mike Tyson, fyrrum heimsmeistari í hnefaleikum, ætli sér að snúa aftur í hringinn í lok maí. Það sem meira er þá er sagt að Evander Holyfield, sömuleiðis fyrrum heimsmeistari, verði næsti andstæðingur, en um sýningarbardaga er að ræða. Tyson og Holyfield öttu kappi í goðsagnakenndum og alræmdum bardögum í lok síðustu aldar. Þeim rimmum lauk með því að Tyson beit eyrað af Holyfield. Báðir menn eru nú komnir vel á sextugsaldurinn og ósennilegt, en ekki útilokað, að nokkur verði bitinn verði af bardaganum.
Bæði topplið úrvalsdeildar kvenna í körfubolta töpuðu í gærkvöldi. Spennan magnast í deildinni.